ಸಂಕಷ್ಟದಲ್ಲಿರುವ ಮದ್ರಸ ಅಧ್ಯಾಪಕರಿಗೆ ಸಹಾಯ ಮಾಡಲು ಸಮಸ್ತ ಮನವಿ ಮಂಗಳೂರು, ಜು.27: ಕೋವಿಡ್19 ಕಾರಣದಿಂದ ರಾಜ್ಯದ ಮದ್ರಸಗಳೆಲ್ಲವೂ ಶೈಕ್ಷಣಿಕ ತರಗತಿಗಳನ್ನು ನಡೆಸಲಾರದೆ ಮುಚ್ಚಲ್ಪಟ್ಟಿದ್ದು ಸದ್ಯದ ಪರಿಸ್ಥಿತಿಯಲ್ಲಿ ಮದ್ರಸ ತರಗತಿ ತೆರೆಯುವ ಸಾಧ್ಯತೆ ಕಡಿಮೆ. ಕೇವಲ ಮದ್ರಸ ಸಮಿತಿಯವರು ನೀಡುವ ವೇತನದಿಂದ ಜೀವನ ಸಾಗಿಸುವ ಹಲವು ಉಸ್ತಾದರು ವೇತನವಿಲ್ಲದೆ ಸಂಕಷ್ಟಕ್ಕೆ ಸಿಲುಕಿದ್ದಾರೆ. ಕೊರೋನ ಸೋಂಕು ವ್ಯಾಪಿಸುವುದನ್ನು ತಡೆಗಟ್ಟುವ ಸಲುವಾಗಿ ಸರಕಾರದ ಆದೇಶ ಪ್ರಕಾರ ಇತರ ಸಾರ್ವಜನಿಕ ಶೈಕ್ಷಣಿಕ ಕೇಂದ್ರಗಳನ್ನು ಮುಚ್ಚಲ್ಪಟ್ಟಿದ್ದು ಅದರಂತೆ ಅನಿವಾರ್ಯ ಕಾರಣಗಳಿಂದ ಮದ್ರಸ ಶಿಕ್ಷಣ ಕೂಡ ಸ್ಥಗಿತಗೊಂಡಿದೆ. ಕೆಲವು ಮದ್ರಸ ಆಡಳಿತ ಸಮಿತಿಯು ಉಸ್ತಾದರಿಗೆ ಪೂರ್ಣ ಹಾಗೂ ಅರ್ಧ ಪ್ರಮಾಣದ ವೇತನವನ್ನು ನೀಡುತ್ತಿರುವುದು ಅಭಿನಂದನಾರ್ಹ. ಕೆಲವು ಕಡೆ ವಿವಿಧ ಕಾರಣಗಳಿಂದ ಯಾವುದೇ ವೇತನವಿಲ್ಲದೆ ಉಸ್ತಾದರು ಸಂಕಷ್ಟದಲ್ಲಿದ್ದಾರೆ. ಹಾಗಾಗಿ ಸಂಕಷ್ಟದಲ್ಲಿರುವ ಉಸ್ತಾದರಿಗೆ ಸಹಾಯ ಮಾಡಬೇಕು ಎಂದು ಸಮಸ್ತ ಕರ್ನಾಟಕ ಮುಶಾವರ ಸಮಸ್ತ ಮನವಿ ಮಾಡಿದೆ. ಇಂತಹ ಉಸ್ತಾದರು ಕುಟುಂಬದ ದೈನಂದಿನ ಖರ್ಚಿಗೆ ಪರದಾಡುವ ಸ್ಥಿತಿ ಬಂದೊದಗಿದೆ. ಇದನ್ನರಿತು ಮದ್ರಸ ಆಡಳಿತ ಮಂಡಳಿಯು ಉಸ್ತಾದರಿಗೆ ಕೈಲಾದಷ್ಟು ಸಹಾಯ ನೀಡಿ ಸಹಕರಿಸಬೇಕು. ಅದೇ ರೀತಿ ಕೊರೋನ ಸೋಂಕು ವ್ಯಾಪಿಸುತ್ತಿರುವುದನ್ನು ತಡೆಗಟ್ಟುವ ನಿಟ್ಟಿನಲ್ಲಿ ಸರಕಾರ ಮತ್ತು ರಾಜ್ಯ ವಕ್ಫ್ ಸಮಿತಿಯ ಆದೇಶಗಳನ್ನು ಗೌರವವಿಸಿ ಮದ್ರಸಗಳನ್ನು ಮುಚ್ಚಲ್ಪಟ್ಟಿರುವುದರಿಂದ ವೇತನವಿಲ್ಲದೆ ಕಂಗಾಲಾಗಿರುವ ಮದ್ರಸ ಉಸ್ತಾದರಿಗೆ ಕೊರೋನ ನಿಮಿತ್ತದ ರಜಾ ಕಾಲಗಳಲ್ಲಿ ಮಾಸಿಕ ತಲಾ ಹತ್ತು ಸಾವಿರ ರೂ.ಗಳಂತೆ ರಾಜ್ಯ ವಕ್ಫ್ ಸಮಿತಿಯು ಸಹಾಯ ಧನವನ್ನು ನೀಡಬೇಕು ಎಂದು ಸಮಸ್ತ ಕೇರಳ ಜಂಇಯ್ಯತುಲ್ ಉಲಮಾ ಕರ್ನಾಟಕ ಮುಶಾವರದ ಕಾರ್ಯಾಧ್ಯಕ್ಷ ಅಲ್ಹಾಜ್ ಇಬ್ರಾಹಿಂ ಬಾಖವಿ ಕೆ.ಸಿ ರೋಡು ಹಾಗೂ ಪ್ರಧಾನ ಕಾರ್ಯದರ್ಶಿ ಅಲ್ಹಾಜ್ ಬಿ.ಕೆ. ಅಬ್ದುಲ್ ಖಾದಿರ್ ಅಲ್ ಖಾಸಿಮಿ ಬಂಬ್ರಾಣ ಮನವಿ ಮಾಡಿದ್ದಾರೆ.